
AHOLKU BATZORDEAREN IRIZPENA, 2026-2027KO DENBORALDIKO ARABAKO LURRALDE HISTORIKOKO EHIZA JARDUERAREN ARAUDIA EZARTZEN DUEN FORU AGINDUAREN PROIEKTUARI BURUZKOA (2026KO UZTAILAREN 14KO BILKURA)
I. EGITATEZKO AURREKARIAK
Nekazaritzako zuzendariaren idazkia baten bidez, 2026ko ekainaren 25ean, irizpen eskaera bidali zen 2026-2027 denboraldiko Arabako Lurralde Historikoko ehiza jardueraren araudi espezifikoa ezartzen duen foru aginduaren proiektuari buruz, aholku batzorde honek nahitaezko irizpena eman zezan. 
Irizpen eskaerarekin batera jarraian zehaztutako dokumentazioa igorri zen: 
1. Arabako Ehizako Lurralde Kontseiluak 2026ko maiatzaren 6an egindako bileraren akta. Bilkura horretako gai zerrendan 2026-2027 denboraldiko ehizari buruzko foru aginduaren proiektuari buruzko txostena egitea zegoen. 
2. 2024. urteko Arabako Lurralde Historikoko orkatz populazioari buruzko azterketa. 
3. Arabako Lurralde Historikoko usoen eta birigarroen ehiza aprobetxamenduen egungo egoeraren azterketa eta jarduera hobetzeko proposamenak, 2025eko abenduan eginak.  
4. Galeperraren (Coturnix coturnix) kudeaketa jasangarrirako ekintza proposamena, Espainiako Ehiza Batzordearena. 
5. 142/2026 Foru Agindua, maiatzaren 26koa, Nekazaritza Saileko diputatuarena, 2026-2027 denboraldirako Arabako Lurralde Historikoko ehiza jardueraren araudi espezifikoa ezartzen duen foru agindua egiteko prozedura hasten duena. 
6. Generoaren araberako eraginari buruzko txostena, Nekazaritzako Idazkaritza Teknikoko teknikariek 2026ko ekainaren 1ean egina. 
7. Berdintasun Zerbitzuak 2026ko ekainaren 8an genero eraginaren ebaluazioa egiaztatzeko eskaerari egindako oharrak. 
8. Entzunaldiko izapidearen eta jendaurrean jartzeko izapidearen emaitzei buruzko memoria.  
9. Arau eraginari buruzko txostena, Nekazaritzako Idazkaritza Teknikoko teknikariek 2026ko ekainaren 23an egina. 
10. 2026-2027ko denboraldiko Arabako Lurralde Historikoko ehiza jardueraren araudi espezifikoa ezartzen duen foru agindu proiektua.
11. Aholku Batzordeari egindako kontsulta presakoa dela dioen adierazpena, 2026ko ekainaren 25ekoa. 
II. OHAR JURIDIKOAK
LEHENENGOA.- Aholku Batzordearen eskumena.
Aholku Batzordeak irizpen hau emateko duen eskumena Foru Gobernu Kontseiluaren martxoaren 30eko 40/1999 Foru Dekretuaren bidez onetsitako Erregelamendu Organikoaren 3.1.b) artikulutik dator; izan ere, batzorde horren nahitaezko irizpen ez loteslearen mende jartzen ditu «erregelamenduzko xedapenen egitasmoak, foru arauak betearazteko emandakoak, gaia Lurralde Historikoaren eskumen osokoa denean, edo Autonomia Erkidegoaren legeak betearazteko emandakoak, gaia Lurralde Historikoak erregelamendu bidez garatzeko denean».
Bestalde, erregelamendu organiko horren 20. artikuluak hamabost eguneko epea ezartzen du kontsulta organo honek irizpena eman dezan kontsulta presaz egiten denean. Nolanahi ere, presakoa den ala ez diputatu nagusiak aztertu beharko du, kontsulta egin duen organoak horretarako egiten duen proposamen arrazoitua ikusita. Horiek horrela, diputatu nagusiak 2026ko ekainaren 25eko data duen idazki bat bidali zuen, zeinaren bidez kontsulta batzorde honetan egindako kontsulta presakoa dela erabaki baitzuen. 
BIGARRENA.- Proiektuko arauaren alderdi formalak.
a) Eskumena.
Arabako Foru Aldundiaren gobernuari, antolaketari eta araubide juridikoari buruzko martxoaren 15eko 10/2023 Foru Arauaren 24.11 artikuluak foru diputatuei esleitzen die «saileko gai propioetan ahalmen arautzailea erabiltzea, indarrean dagoen legediak berariaz horretarako gaitu duen kasuetan».
Eta Arabako Lurralde Historikoko Ehizari buruzko ekainaren 14ko 8/2004 Foru Arauak honako hau xedatzen du 32. artikuluan: 
«Foru Aldundiko Sail eskudunak, betiere Ehizako Lurralde Kontseiluaren iritzia entzun eta gero, ehizari buruzko urteko foru araua onetsiko du urtero. Arabako ehiza arautzeaz gain, interes zinegetikoa duten espeziak eta merkaturagarriak diren espezieak zehaztuko dira arau horretan. Bestalde, eremu jakin batzuetan aplika daitezkeen arauak, aldiak, egunak eta ordu baliodunak zehaztuko dira, eta baimenduta dauden ehiza motak eta harrapaketa motak ere adieraziko dira».
b) Xedapen orokorrak egiteko prozedura.
1. Araudi aplikagarria.  
Foru Gobernu Kontseiluaren otsailaren 28ko 6/2023 Foru Dekretuak Arabako Foru Aldundiaren xedapen orokorrak egiteko prozedura onesten du (2023ko martxoaren 8ko ALHAO, 28. zenbakia). Azken xedapenak dio ALHAOn argitaratu ondorengo egunean jarriko dela indarrean.
Irizpenerako aurkeztu den proiektua egiteko prozedura Nekazaritza Saileko diputatuaren maiatzaren 26ko 142/2026 Foru Aginduaren bidez hasi zen, eta, beraz, aipatutako foru dekretua aplikatuko zaio, azken xedapenarekin bat etorriz.  
2. Urteko araugintza plana. 
6/2023 Foru Dekretuaren 4. artikuluak hau ezartzen du: urte bakoitzeko azken hiruhilekoan, Arabako Foru Aldundiak urteko araugintza plan bat onetsiko du, eta, bertan, hurrengo urteko ekitaldian onesteko proposatu asmo dituen foru araugintzako ekimenak jasoko dira. Organo eskudunak urteko araugintza planean agertzen ez den arau proposamen bat sustatzen badu, xedapena egiteko prozedurari hasiera emateko ebazpenean justifikatu beharko da erregulazio horren premia edo beharra. 
Foru Gobernu Kontseiluaren abenduaren 23ko 795/2024 Erabakiaren bidez onetsitako 2026ko Urteko Arau Plana berrikusi ondoren, egiaztatu da arau ekimen hau ez dagoela plan horretan jasota, nahiz eta maiatzaren 26ko 142/2026 Foru Aginduaren azalpen zatiak kontrakoa adierazi.   
Urteko Araugintza Planean ez jasotzeaz gain, izaera orokorreko xedapen hori egiteko prozedura abiarazten duen ebazpenean ere ez da justifikatu arau horren premia edo presa. 
Ondorioz, onestea proposatzen den araudia Urteko Arau Planean jaso ez denez (maiatzaren 26ko 142/2026 Foru Aginduan kontrakoa adierazi arren) eta hura onesteko prozedurari hasiera eman dion ebazpenak ez duenez justifikatzen hura onesteko beharra eta presa, ez da bete 6/2023 Foru Dekretuaren 4. artikuluan xedatutakoa. 
3. Erregulazio onaren printzipioak.  
Proiektuaren hitzaurreak justifikatzen du bat datorrela Administrazio Publikoen Administrazio Prozedura Erkidearen urriaren 1eko 39/2015 Legearen 129. artikuluan araututako erregulazio onaren printzipioekin, baita Arabako Foru Aldundiaren xedapen orokorrak egiteko prozedura onesten duen Foru Gobernu Kontseiluaren otsailaren 28ko 6/2023 Foru Dekretuaren 3. artikuluan arautzen direnekin ere. 
Natura Ondareari eta Biodibertsitateari buruzko 42/2007 Legeak (oinarrizkoa 1. artikuluaren eta azken xedapenetatik bigarrenaren arabera) honako hau xedatzen du 65.2 artikuluan: 
«...ehiza eta arrantza kontinentala arautzean, bermatu egingo da jarduera horietarako baimenduta dauden espezieak kontserbatzea eta sustatzea; xede horietarako, autonomia erkidegoek zehaztu egingo dute zein lursail eta uretan ehizatu eta arrantzatu ahal izango den eta zein egunetan izango den haizu espezie bakoitzarentzat».
Ildo beretik, Euskadiko Autonomia Erkidegoaren eremuaren barruko ehiza jarduerari dagokionez, Ehizaren 2/2011 Legearen 31. artikuluaren arabera, urteko foru aginduak honako hau jaso behar du: «Aginduan zehaztutako ehiza espezie bakoitzari dagokion araudi zehatza, beti ere horien populazioen bideragarritasuna eta iraupena bermatuz dagokion lurralde historikoan».
Alderdi zehatz horretan, aztertutako foru aginduaren hitzaurreak adierazten du, besteak beste, Nekazaritza, Arrantza eta Elikadura Ministerioak galeper populazioak berreskuratzen laguntzeko egindako dokumentuan jasotako proposamena onetsi dela.
4. Prozedura presaz izapidetzea.
6/2023 Foru Dekretuaren 22.1 artikuluaren arabera, «interes publikoko arrazoi larriak edo aparteko inguruabarrak direla eta, aurrez aurreikusi ezin izan diren arren, xedapena presaz onetsi behar denean, prozedura hasteko eskumena duen organoak presako izapidetzea deklaratu ahal izango du, dekretu honetan aurreikusitako epeak murrizteko edo egin beharreko izapideren bat salbuesteko». 
Kasu horietan, prozedura hasteko ebazpenak haren oinarri diren egitate eta oinarrien justifikazioa jaso behar du, bat etorriz 6/2023 Foru Dekretuaren 22.2 eta 13.2.f) artikuluetan xedatutakoarekin.
Maiatzaren 26ko 142/2026 Foru Aginduaren xedapen zatiaren hirugarren atalak adierazten du foru aginduaren proiektua presazko prozeduraren bidez izapidetuko dela, eta horren justifikazioa foru agindu horren lehenengo d) apartatuan jasotzen da.
5. Aldez aurreko kontsulta publikoa. 
Ez da egin aldez aurreko kontsulta publikoaren izapidea, ez baita beharrezkoa, prozedura hasteko maiatzaren 26ko 142/2026 Foru Aginduan arrazoitutakoaren arabera, bat etorriz 6/2023 Foru Dekretuaren 10.g) artikuluan xedatutakoarekin, nahiz eta ez dagoen aldez aurreko kontsulta ez eskatzeko g) atalean jasotzen den arrazoietako bat ere ez.
Dena den, 6/2023 Foru Dekretuaren 22.3 artikuluak berariaz jasotzen du aldez aurreko kontsulta publikoaren izapidetik salbuetsita daudela presako prozeduraren bidez izapidetzen diren arau ekimenak.
6. Entzunaldia eta jendaurrean jartzea. 
Nekazaritzako Idazkaritza Teknikoaren Zerbitzuak entzunaldi izapidearen eta jendaurrean jartzeko izapidearen emaitzei buruz 2026ko ekainaren 26an egindako memorian adierazten da herritarrek proiektuaren edukia ikus ahal izan zutela sei egun baliodunez, premiazko prozedurak ezartzen duen moduan, Arabako Foru Aldundiaren web orrian argitaratu baitzen, eta epe horretan ez zela ekarpenik aurkeztu. 
7. Nahitaezko txostenak eta izapideak.  
Espedientean dago 6/2023 Foru Dekretuaren 16. artikuluak aipatzen duen eta Nekazaritzako Idazkaritza Teknikoak 2026ko ekainaren 23an eman zuen arau eraginari buruzko txostena. 
Era berean, jasota daude 6/2023 Foru Dekretuaren 8. eta 17. artikuluek aipatzen dituzten generoaren araberako eragina aldez aurretik ebaluatzeko txostena eta Berdintasun Zerbitzuaren oharrak. 
Proiektua aldez aurretik onetsi baino lehen, kontsulta egin zaio Arabako Ehizaren Lurralde Kontseiluari. Kontsulta hori nahitaezkoa da ehiza jarduerari eragiten dioten gai orokorrei dagokienez, eta, batez ere, ehizari buruzko urteko foru araua egiteari dagokionez, Arabako Lurralde Historikoko Ehizari buruzko Foru Arauaren 33.1 artikuluak ezartzen duenari jarraikiz. Espedientean jasota dago kontseiluaren 2026ko maiatzaren 6ko bilera horren akta. 
HIRUGARRENA.- Proiektuan dagoen erregelamenduzko arauak baliatzen dituen eskumen tituluak.
Irizpenaren xede den proiektuak, gaitzen duen foru arauak bezala (Arabako Lurralde Historikoko Ehizari buruzko ekainaren 14ko 8/2004 Foru Araua), Arabako Lurralde Historikoaren eskumena baliatzen du Euskal Autonomia Erkidegoko «erakunde erkideek emandako arauak garatzeko eta betearazteko», «arrainen aberastasun kontinentala eta ehizakoa aprobetxatzeko araubidearen» arloan (Autonomia Erkidego osorako erakundeen eta bertako lurralde historikoetako foru organoen arteko harremanei buruzko azaroaren 25eko 27/1983 Legearen 7.b].3 artikulua). 
LAUGARRENA.- Proiektuaren edukia.
Erregelamenduzko arau proiektuak artikulu bakarra du, 2026-2027ko denboraldiko Arabako Lurralde Historikoko ehiza jardueraren araudia onesten duena, I. eranskinean jasotako artikuluen arabera, bai eta indarrean noiz sartzen den xedatzen duen azken xedapen bakarra ere. 
I. eranskinak, zazpi artikulu ditu, eta honako hauek arautzen ditu: ehiza lursailak eta egun eta ordu baliodunak, oro har (1. artikulua); egun baliodunak, ordutegia eta ehizatu daitezkeen espezieak, bereziki debeku erdiko aldirako (2. artikulua); bai eta pertsonako eta eguneko kupoak ere, ehiza xeherako (3. artikulua) eta ehiza larrirako (4. artikulua). 
Honako hauek ere ezartzen ditu: baimen berezia behar duten modalitateak (5. artikulua), ehiza faunaren eta basa faunaren babes orokorrari buruzko arauak (6. artikulua), merkaturatu daitezkeen ehiza espezieak (7. artikulua) eta Ehizari buruzko 2/2011 Legean ezarritako ehizaren arloko arau hausteengatiko zehapenen eguneraketa (8. artikulua). 
BOSGARRENA.- Proiektuaren analisia.
1. Proiektuaren xedea da 2026-2027ko ehiza kanpaina arautuko duen araudia onestea, Euskal Autonomia Erkidegoko Ehizari buruzko martxoaren 17ko 2/2011 Legearen 31. artikuluak ezarritako edukien arabera. Artikulu horrek honako hau xedatzen du: 
«1. Foru aldundiek urtero emango dute debekualdien foru agindua. Xedapen horretan, nahitaez, alderdi hauek, gutxienez, jaso beharko dira:
	− 
	Ehizan jarduteko egunak.

	− 
	Ehizan jarduteko orduak.

	− 
	Ehiza daitezkeen espezieak, ehiza larriko eta ehiza xeheko espezieak bereizita. Horien barruan, halaber, hegazti migratzaileen eta ur hegaztien zerrenda bana sartuko da.

	− 
	Merkaturatu daitezkeen ehiza espezieak.

	− 
	Aginduan zehaztutako ehiza espezie bakoitzari dagokion araudi zehatza, beti ere horien populazioen bideragarritasuna eta iraupena bermatuz dagokion lurralde historikoan.

	− 
	Baimen berezia behar duten ehiza modalitateak, eta, bereziki, ehiza larria arautzen duena, lege honetako 49. eta 50. artikuluei dagokienez.

	− 
	Dagokion ehiza denboraldian fauna babesteko egoki jotzen diren arau zehatzak.

	− 
	Zehapenen zenbatekoen eguneratzea, Euskal Autonomia Erkidegoko kontsumoko prezioen indizearen aldaketak kontuan hartuta.



2. Debekualdien foru aginduetan, ehiza lur jakin batzuetan edo araubide bereziko lurretan debeku espezifikoak ezartzen dituzten xedapenak sartu ahalko dira».
2. Transkribatutako lege manuan jasotako gutxieneko edukiari jarraituz, proiektuak ehizarako egun eta ordu baliodunak arautzen ditu 1. artikuluan.  
2. artikulutik 4. artikulura bitartekoetan, debeku erdiko aldiari, ehiza xeheari eta ehiza larriari eta ehiza espezie jakin batzuei aplikatu beharreko xedapen bereziak onesten ditu. Ehiza daitezkeen espezieak 2. artikulutik 4. artikulura bitartean zerrendatzen dira, legearen 12. artikuluan xedatutako sailkapenari jarraituz (ehiza larria eta ehiza xehea; azkeneko horren barruan, hegazti migratzaileak eta ez-migratzaileak eta ur hegaztiak bereizten dira), eta eper gorrien, oilagorren, galeperren eta erbien pertsona eta eguneko gehieneko harrapaketa kupoak ezartzen dira. Ehiza daitezkeen espezie guztiak Euskal Autonomia Erkidegoko ehiza espezieen zerrenda ezartzen duen urriaren 16ko 216/2012 Dekretuaren eranskinean zerrendatzen direnen artean daude, bat etorriz Ehizari buruzko 2/2011 Legearen 11. artikuluan ezarritakoarekin. Artikulu horrek Eusko Jaurlaritzari esleitzen dio ehiza espezie izenda daitezkeen espezieak eta azpiespezieak erregelamenduz ezartzeko eskumena, eta baimena ematen die foru aldundiei lurralde historiko bakoitzean ehiza daitezkeen espezieen kopurua murrizteko, baina ez handitzeko. Ahalmen hori baliatuz, aldi baterako debekatutako espezieak jasotzen dira foru agindu honetan. 4. artikuluko 3. apartatuan, ehiza larriko espezieak harrapatzeko kupoak ezartzen dira. 
Baimen berezia behar duten ehiza modalitateak eranskinaren 5. artikuluan arautzen dira, eta, jadanik berariazko foru aginduetan araututa dauden arren, gogorarazteko aipatzen dira, txostenean azaltzen den bezala. Eutsi egiten zaio ehiza espezieak kontrolatzeko salbuespenezko neurrien erregulazioari, basurdearenari bereziki. Neurri horiek berariazko baimena beharko dute, ez direlako hartzen ohiko ehiza jardueratzat. Basurdea eta oreina kontrolatzeko ekintzak hasteko, administrazio eskudunari aurretiazko komunikazioa aurkezteko araubidea ezartzen da, bat etorriz Administrazio Publikoen Administrazio Prozedura Erkidearen urriaren 1eko 39/2015 Legearen 69. artikuluarekin. 5.3 atalean aipatutako komunikazioaren izaera juridikoa argitzeko eta interpretazio zalantzak saihesteko, “aurretiazko” terminoa gehitzea gomendatzen da, “komunikazio” terminoaren aurretik. 
Bestalde, 6. artikulua ehiza eta basa faunaren babes orokorrari buruzkoa da, eta fauna babesteko ehiza denboraldi honetarako beharrezkotzat jotzen diren arau espezifikoen barruan kokatzen da.  
Merkaturatzeko baimena duten ehiza espezieak proiektuaren 7. artikuluan zehazten dira. Artikulu hori, bestalde, bat dator ehizatu eta arrantzatu eta merkaturatu daitezkeen espezieak zehaztu eta horri buruzko arauak ematen dituen irailaren 15eko 1118/1989 Errege Dekretuan ezarritakoarekin. 
Azkenik, proiektuak eguneratu egiten ditu Ehizari buruzko 2/2011 Legean ezarritako zehapenen zenbatekoak, Euskal Autonomia Erkidegoko kontsumoko prezioen indizearen aldaketak kontuan hartuta, bat etorriz Ehizari buruzko 2/2011 Legearen 31.1 artikuluan agindutakoarekin. 
III. ONDORIOA
Foru aginduaren proiektua ordenamendu juridikora egokitzen da, salbu eta prozedurari dagokionez, ez baita jaso Urteko Araugintza Planean.

